Борис Младенов-Young
Все един и същи сън сънувам…

chitanka.info

Все един и същи сън сънувам:

В лятна вечер, скрит на клон върбов,

на русалка млада се любувам

и по нея чезна от любов.

Тя се къпе гола във реката

и обляна в лунна светлина,

като рибка плува и се мята —

лъскат се ръце, гърди, бедра…

Гледам я — красива, стройна, сочна,

като ангел чиста, непорочна,

а в кръвта ми страсти зли горят…

Гмуркам се целувка да открадна,

но щом стигна до водата хладна

и сънят ми свършва всеки път!

с. Лехчево, 1955 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.